भारत के मैच दूसरे देश में कराने का प्रपोजल खारिज, श्रीलंका सबसे मजबूत दावेदार
Asia Cup Controversy:  Asian Cricket Council (ACC) Removes Pakistan from Tournament पाकिस्तान क्रिकेट बोर्ड (PCB) ने टूर्नामेंट को हाइब्रिड मॉडल पर कराए जाने के प्रस्ताव को सदस्य देशों ने खारिज कर दिया।
एशियाई क्रिकेट परिषद (ACC) ने एशिया कप को पाकिस्तान से बाहर कराने का फैसला किया है। मीडिया रिपोर्ट के मुताबिक, पाकिस्तान क्रिकेट बोर्ड (PCB) ने टूर्नामेंट को हाइब्रिड मॉडल पर कराए जाने का प्रस्ताव दिया था, जिसे सदस्य देशों ने खारिज कर दिया।
पाकिस्तान में 2 से 17 सितंबर के बीच एशिया कप होना था। अब यह श्रीलंका में हो सकता है। अभी श्रीलंका मेजबानी का सबसे प्रबल दावेदार है। हालांकि ACC की ओर से एशिया कप को पाकिस्तान के बाहर कराने की आधिकारिक घोषणा नहीं की गई है।
अब जानिए, क्या है विवाद की वजह
ICC के कैलेंडर में 2023 में होने वाले एशिया कप की मेजबानी पाकिस्तान को दी गई है। BCCI ने कैलेंडर जारी होते ही यह साफ कर दिया था कि भारतीय टीम खेलने के लिए पाकिस्तान नहीं जाएगी। BCCI ने एशिया कप किसी न्यूट्रल वेन्यू पर कराने को कहा था, लेकिन पाकिस्तान क्रिकेट बोर्ड नहीं माना, क्योंकि अपनी बिगड़ी हुई आर्थिक स्थिति संवारने के लिए उसे एशिया कप से ही उम्मीद है।
हालांकि, पाकिस्तान ने टूर्नामेंट को हाइब्रिड मॉडल पर कराने का प्रस्ताव भी दिया था। इसके मुताबिक, भारत के मैच बाहर करा दिए जाएंगे। टूर्नामेंट के बाकी मैच पाकिस्तान में होंगे। भारत अगर फाइनल में पहुंचता है तो फाइनल भी पाकिस्तान के बाहर होगा।
वर्ल्ड कप में न खेलने की धमकी देता रहा है PCB
पाकिस्तान क्रिकेट बोर्ड वर्ल्ड कप में नहीं खेलने की भी धमकी देता रहा है। दरअसल, वनडे वर्ल्ड कप अक्टूबर में भारत में होना है। PCB भी धमकी देता रहा है कि अगर भारत एशिया कप खेलने नहीं आता है, तो वह भी भारत में खेलने नहीं जाएगा। वहीं, पाकिस्तान ने वर्ल्ड कप में अपने मैच बाहर कराने का भी अनुरोध ICC से किया है।
वहीं, श्रीलंका हमेशा BCCI के साथ रहा। ICC भी पाकिस्तान को भारत के बाहर अपने मैच खेलने (विश्व कप में) के लिए सहमत दिखाई नहीं पड़ रहा है। अब सबकी नजर इस बात पर टिकी है कि PCB क्या फैसला लेता है।
जय शाह ने कहा था हाइब्रिड मॉडल पर सदस्य देशों का लिया जा रहा फीडबैक
हाल ही में BCCI सचिव और एशिया क्रिकेट काउंसिल के अध्यक्ष जय शाह ने कहा था कि एशिया कप में टीम इंडिया के मैच पाकिस्तान के बजाय दूसरे देश में कराने को लेकर PCB के प्रस्ताव पर कोई फैसला नहीं लिया गया है। अन्य देशों से भी उनके फीडबैक लिए जा रहे हैं। उस फीडबैक के आधार पर ही अगला फैसला लिया जाएगा।
श्रीलंका की दावेदारी सबसे मजबूत
सितंबर में संयुक्त अरब अमीरात में अत्यधिक उमस के कारण खिलाड़ियों को चोट लगने की आशंका के मद्देनजर श्रीलंका 7 देशों के टूर्नामेंट की मेजबानी करने की होड़ में सबसे आगे है। एशिया कप में भारत, पाकिस्तान, नेपाल, अफगानिस्तान, बांग्लादेश, श्रीलंका और नेपाल को भाग लेना है।
भारत, पाकिस्तान, नेपाल एक ग्रुप में है। नेपाल ने पहली बार इसके लिए क्वालिफाइ किया है। वहीं, अफगानिस्तान, बांग्लादेश और श्रीलंका दूसरे ग्रुप में हैं। अब यह देखना दिलचस्प होगा कि पाकिस्तान 2 से 17 सितंबर तक होने वाले टूर्नामेंट में भाग लेता भी है या नहीं।
10 साल में भारत-पाक के बीच 15 मैच
दोनों देशों के बीच आखिरी बाइलैट्रल सीरीज जनवरी 2013 में भारत में हुई थी। पाकिस्तान ने इस दौरे पर 3 वनडे और 2 टी-20 खेले थे। इसके बाद दोनों देश मल्टीनेशनल टूर्नामेंट में ही भिड़े। दोनों के बीच सभी फॉर्मेट के कुल 15 मुकाबले ही हो सके। इनमें 8 वनडे और 7 टी-20 खेले गए। इनमें भारत ने 11 और पाकिस्तान ने 4 जीते।
